Holečková, Martina, poslankyňa NR SR (2024-02-28):
Ďakujem pekne. Za posledný rok zažilo na Slovensku nejakú formu násilia až 12 % žien a za celý život zažije nejakú formu násilia každá tretia žena. Musíme si naozaj prestať zakrývať oči pred týmto problémom a naozaj začať konať. Spoločne môžeme a mali by sme pracovať na vytvorení sveta, kde ženy nebudú žiť v strachu pred násilím, kde budú mať možnosť slobodne rozhodovať o svojom živote a kde bude nulová tolerancia voči akémukoľvek druhu násilia. Až potom môžeme dosiahnuť skutočnú spravodlivosť a rovnosť pre všetky ženy bez ohľadu na ich pôvod, etnicitu alebo sociálny status. V tomto kontexte je kľúčové, aby sme sa neobracali od tejto naozaj temnej skutočnosti a aktívne pracovali na vytváraní bezpečných priestorov a podporovali obete násilia. Je hlboko znepokojujúce, že viac ako 20 % žien zažilo fyzické násilie, čím sa nám ukazuje, že to naozaj nie je len nejaký abstraktný problém, o ktorom len hovoríme, ale je to nebezpečná realita a dotýka sa mnohých ľudí. Ešte viac alarmujúce je, že viac ako 7 % žien sa stalo obeťou sexuálneho násilia, čo poukazuje naozaj na ďalšiu vrstvu nespravodlivosti, utrpenia a mnoho zranených životov. Vrátenie premlčacej doby pri znásilnení na pôvodnú úroveň má zásadný význam z hľadiska spravodlivosti, ochrany obetí, zvýšenia účinnosti trestnoprávneho systému, a preto je potrebné, na čo sme my aj od začiatku vyzývali, aby nedochádzalo k skracovaniu premlčacích lehôt, a preto sme aj hovorili v našej aktivite, že nás nepremlčíte. Dovolím si povedať niekoľko vecí, prečo je vrátenie premlčacích lehôt dôležité. Jednak je to ochrana obetí; predĺžená premlčacia doba pri trestných činoch ako znásilnenie poskytuje obetiam viac času na to, aby sa odhodlali oznámiť trestný čin a vyhľadali spravodlivosť. Znásilnenie je často traumatickým a zneužívajúcim zážitkom, ktorý môže obetiam trvať dlho a kým sa rozhodnú o tom hovoriť, pretože je to naozaj trauma, ktorú si mnohé obete nesú celé roky. Vrátenie premlčacej doby na pôvodnú úroveň poskytne obetiam viac flexibility a podpory pri hľadaní pomoci a spravodlivosti. Je to zároveň aj zvýšenie možností trestného stíhania tým, že predĺžená premlčacia doba umožňuje vyšetrenie a stíhanie trestných činov, ktoré by inak mohli zostať neodhalené alebo bez náležitého trestného stíhania kvôli premlčaniu. To znamená, že páchateľov znásilnenia možno bude, budú môcť efektívnejšie identifikovať, stíhať a potrestať, čo prispieva aj k odstráneniu bezpečnostných hrozieb spoločnosti. Veď nedávno sme boli svedkami prípadu, ktorý sa stal v Košiciach, keď po desiatich rokoch sa našiel páchateľ znásilnenia, ktorý bol zatknutý len vďaka tomu, že teda spáchal nejakú ďalšiu trestnú činnosť a boli mu odobraté vzorky. Posilnenie dôvery verejnosti v spravodlivosť, vrátenie premlčacej doby na pôvodnú úroveň môže posilniť dôveru verejnosti v právny systém tým, že ukazuje, že spoločnosť berie vážne závažnosť trestných činov, ako je znásilnenie, a nechce, aby páchateľov takýchto zločinov opustila trestná zodpovednosť kvôli technickým hraniciam premlčania. Podpora kultúry nulovej tolerancie voči sexuálnemu násiliu. Predĺžená premlčacia doba môže poslať jasný signál o nulovej tolerancii voči sexuálnemu násiliu a znásilneniu. Ukazuje, že spoločnosť považuje sexuálne násilie za vážny zločin a bude podnikať kroky na zabezpečenie toho, aby boli páchatelia potrestaní bez ohľadu na to, ako dlho trvalo, ako veľa času prebehlo od spáchania zločinov. Vrátenie premlčacej doby pri znásilnení na pôvodnú úroveň je dôležitým krokom v boji proti sexuálnemu násiliu a zabezpečení spravodlivosti pre obete. My tento krok vítame, ale naozaj sme znepokojení z toho, že sa to deje až teraz a že sa to neurobilo vtedy, keď sme na to upozorňovali v rozprave. Keď to bol pôvodný návrh a niekoľkokrát sa teda upravoval, čiže mohla ho aj vládna koalícia počas návrhov, ktoré predkladal pán Gašpar, upraviť. Žiaľ, stalo sa tak až po tlaku, ktorý, ktorý teda vyvolala celospoločenská diskusia a naše aktivity. Za čo som na jednej strane rada, že sa spoločnosť ozvala, na druhej ma mrzí, že sme to nevedeli urobiť oveľa skôr a vôbec sa tejto téme nemuseli toľko venovať. Chcem sa ešte vrátiť k tomu, čo od začiatku hovoríme, že keď sa niečo robí v skrátenom legislatívnom procese, tak často potom to dopadne tak ako teraz, že opravujeme to, čo ešte ani nenadobudlo svoju platnosť či účinnosť a jednoducho to nie je dobré pre spoločnosť, preto vyzývame aj túto vládnu koalíciu, aby predkladala návrhy a prechádzala riadnym medzirezortným pripomienkovým konaním a nie takto. Keďže došlo k tomu, že si koaliční poslanci, vláda nejakým spôsobom uvedomila, že v tejto veci nekonala správne, tak naozaj čakám aj to, že páni poslanci, ktorí tu obhajovali skrátenie premlčacích lehôt celkom nevhodnými výrokmi, by sa mali naozaj za toto ospravedlniť a som zvedavá, či napríklad teraz budú hlasovať za tento návrh. Ale pravdepodobne budú musieť, lebo inak by nebol možno schválený. Ale chcem povedať, že cynickosť, ktorá sa, ktorú tu predviedli najmä mladí poslanci zo strany SMER voči obetiam násilia, bola naozajstným dnom a očakávala by som, aby v budúcnosti sme ako politici zvážili svoje slová, lebo to nebolo prvýkrát, keď sme sa dotkli veľmi nevhodne nejakej skupiny. Ďakujem veľmi pekne.